Fredag eftermiddag blev en formodet gerningsmand varetægtsfængslet frem til retssagen mod ham i april. Han er tiltalt for i august at frarøve en ung mand hans mobiltelefon - og efterfølgende true ham. En udvisning af Danmark og op til et års fængsel kan blive konsekvensen for den 24-årige mand fra Århus, der fredag stod tiltalt ved retten i Aalborg. Nordjyllands Politi mener, han er identisk med den mand, der tilbage i august sidste år truede en 25-årig mand fra Aalborg til at udlevere sin mobiltelefon under deres tilfældige møde i Jomfru Ane Parken ved havnen i Aalborg. Da ofret beder om at få sin mobil tilbage, truer gerningsmanden ham med kniv. - Han siger til ham, at ”hvis du går videre med det her, slagter jeg dig”, fortæller anklager Stine Eriksen og understreger, at den tiltalte derfor også bliver sigtet for trusler mod et vidne. Siden den 24-årige ifølge Nordjyllands Politi udførte røveriet i august, har han været efterlyst i offentligheden. Men han har dog ikke meldt sig selv. Det var først i forbindelsen med en anden sag, at han torsdag aften blev anholdt af betjente fra Østjyllands Politi, oplyser Stine Eriksen. Manden blev fremført i grundlovsforhør ved retten i Aalborg fredag og er – lidt usædvanligt – allerede tiltalt. Han vil derfor forblive varetægtsfængslet frem til sagens hovedforhandlinger i slutningen af april. - Vi tror, der er en risiko for, at han vil påvirke vidnerne, så derfor anmodede vi om, at han blev fængslet, siger anklager Stine Eriksen. Manden er tidligere straffet for lignende kriminalitet med røveri, vold og trusler. Han ønskede ikke at udtale sig om sagen under grundlovsforhøret. Medgerningsmand frifundet Ifølge anklageskriftet udførte den 24-årige røveriet sammen med en 26-årig medgerningsmand fra Århus. Han blev dog frifundet ved en retssag i december. - Vi mente ikke, han skulle sidde fængslet i så mange måneder, mens vi ventede på at finde medgerningsmanden. Derfor valgte vi at føre sagen mod ham tilbage i december, og her blev han så frifundet. Her havde vi ikke så meget andet at fremføre end foruretterede forklaring, fortæller anklageren. Hvis den 24-årige bliver fundet skyldig i alle anklagerne om røveri og vidnetrusler, vil han formentlig blive idømt omkring et år fængsel. Derudover kan han blive udvist af Danmark, da han trods sin store tilknytning til landet, er af anden etnisk herkomst.

Referat:
Medgerningsmanden blev i december sidste år frifundet for røveriet. Nu står den 24-årige tiltalt for at være hovedpersonen bag. Anklagemyndigheden vil have ham udvist af Danmark.